
Mokslas: monografijos, straipsniai, šaltiniai


Katedros dėstytojai 2021 metais intensyviai dalyvavo Vytauto Mačernio metų renginiuose ir iniciatyvose. Šia proga pasirodė nauja katedros emeritės prof. Viktorijos Daujotytės knyga, monografija Žemės keleiviai. Mačernis (Vilnius: Vilniaus dailės akademijos leidykla, 2021), kurioje svarstoma žemininkų kartos, jos ribų, pasaulėvaizdžio, palikimo ir likimo problematika.

Monografiją apie reformaciją Lietuvoje italų kalba (La Riforma in Lituania, Torino: Claudiana, 2021) šįmet išleido prof. Dainora Pociūtė. Šią knygą jį pristatė Udinės universitete (Italija) 2021 metų spalio 28 dieną vykusiame knygos pristatymo renginyje. 2021 metais prof. Dainora Pociūtė buvo išrinkta Lietuvos mokslų akademijos tikrąja nare ir kaip akademikė įsitraukė į LMA Humanitarinių ir socialinių mokslų skyriaus gretas.

Katedros dėstytojai taip pat paskelbė keletą straipsnių tarptautiniuose mokslo leidiniuose: prof. Dainora Pociūtė publikavo straipsnį „L’esilio come eutopia. Note sul consolidamento della prima comunità sociniana nei territori della Lituania-Polonia“ [Egzilio eutopija. Ankstyvojo socinizmo bendruomenės konsolidacija Lenkijoje ir Lietuvoje], in: Utopie e communità religiose tra età moderna e contemporanea, a cura di Guido Mongini [Utopijos ir religinės bendruomenės naujaisiais ir naujausiais laikais], Alessandria: Orso, 2021, p. 25–54. Profesorės Brigitos Speičytės straipsnis „Kultura pamięci: Pan Tadeusz Adama Mickiewicza“, paskelbtas kolektyvinėje monografijoje Światowa historia literatury polskiej: Interpretacje (red. Tomasz Bilczewski, Stanley Bill, Magdalena Popiel, Krokuva, 2020), šįmet buvo publikuotas Lenkijos mokslų akademijos ir Jogailaičių universiteto Polonistikos fakulteto mokslo žurnale Ruch literacki (nr. 6 (363)), taip pat monografijos versijoje anglų kalba The Routledge World Companion to Polish Literature.

Metų pradžioje anglų kalba išleista docento Mindaugo Kvietkausko sudaryta lietuvių kalba kūrusios žydų poetės Matildos Olkinaitės kūrybinio palikimo ir egodokumentikos knyga: Matilda Olkinaitė, The Unlocked Diary, Vilnius: Institute of Lithuanian Literature and Folklore, 2021. Joje paskelbtas M. Kvietkausko įvadinis straipsnis „The Cerulean Bird of Matilda’s Talent“. Docentas Darius Kuolys sudarė žinomo kultūrologo Vytauto Kavolio straipsnių rinktinę „Ko vertas liberalizmas?“, skirtą laisvės ir liberalizmo klausimų svarstymams. Leidinyje „Darbai ir dienos“ (nr. 75) docentas Darius Kuolys paskelbė straipsnį „Vytautas Kavolis: Ko vertas liberalizmas?“.





Mokslo konferencijos – tarptautinės, nacionalinės, regioninės


Lietuvių literatūros katedros mokslininkai 2021 metais dalyvavo daugelyje mokslo renginių užsienyje ir Lietuvoje (Lenkijoje, Vengrijoje), kur skaitė mokslo pranešimus.

Dr. Neringa Klišienė skaitė pranešimą „Laisvės sampratos antinomijos šiuolaikinėje lietuvių dramaturgijoje“ – tarptautinėje Baltistikos studijų mokslinėje konferencijoje Laisvės formos: literatūra, kultūra, kalba (International scientific conference in Baltic Studies Forms  of Freedom: Literature, Culture. Language) Varšuvos universitete 2021 metų rugsėjo 20–21 dienomis.

Docentė Audinga Peluritytė-Tikuišienė skaitė pranešimą „Tuštumos“ semantika Viktoro Pelevino romane „Čiapajevas ir Pustota“ (1966) ir šiuolaikinėje lietuvių literatūroje“ komparatyvistikos sekcijoje tarptautinėje konferencijoje „Europos rusistika ir šiandiena“ Poznanės Adomo Mickevičiaus universitete 2021 metų rugsėjo 22 dieną.

Pranešimą „Šiuolaikinė lietuvių literatūra: svarbiausieji nepriklausomybės pradžios argumentai“ (2021 10 20) doc.  Audinga Peluritytė-Tikuišienė skaitė Etvešo Lorando universitete Budapešte, Vengrijoje, konferencijoje „Lituanistikos 30 metų Lorando Etvešo universitete: tradicijos ir perspektyvos“.

Docentas Regimantas Tamošaitis tarptautinėje konferencijoje Sankt Peterburge: „Lietuvių poezijos vakaras“ skaitė pranešimą „Lietuvių poezija ir kartų kaita“. Literatūriniai skaitymai Rusijos mokslų akademijos bibliotekoje Sankt Peterburge, 2021 m. spalio 27 d. 15 val., parodų salėje.

Profesorė Dainora Pociūtė skaitė pranešimą „Simone Simoni – pirmųjų Lietuvoje publikuotų medicinos knygų autorius“ tarptautinėje mokslo konferencijoje „Theatrum libri: spauda, skaitymas ir sklaida ankstyvųjų Naujųjų laikų Europoje“ (Martyno Mažvydo skaitymai) 2021 m. gruodžio 1–2 dienomis Vilniuje, Lietuvos nacionalinėje Martyno Mažvydo bibliotekoje.

Docentas Darius Kuolys tarptautinėje konferencijoje „Pilietinis ugdymas Lietuvos ir pasaulio sėkmei“, kurią surengė Vytauto Didžiojo universitetas gegužės 14 dieną skaitė pranešimą „Į kokią visuomenę, į kokią tapatybę kreipia Lietuvą jos strategijos?“ .

Docentas Regimantas Tamošaitis skaitė pranešimą „Vytautas Mačernis ir laiko vėjai“ mokslinėje konferencijoje „Trumpas gyvenimas ryškiai atminčiai: Vytautui Mačerniui – 100“ Maironio lietuvių literatūros muziejuje Kaune, 2021 metų spalio 5 dieną. Taip pat docentas dalyvavo Utenos A. ir M. Miškinių viešosios bibliotekos organizuotame renginyje „Po ūkanotu nežinios dangum“, kur skaitė pranešimą „V. Mačernio žemė ir dangus“, (2021 11 08).

Vytautui Mačerniui skirtoje konferencijoje „Vytautas Mačernis, jo laikas ir bendralaikiai“ Lietuvių literatūros ir tautosakos institute spalio 15 dieną doc. Mindaugas Kviet­kauskas perskaitė pranešimą „Žemininkai daugiakultūriame Vilniuje: kartos santykio problema“.

Išeivijos diasporos idėjoms Lietuvai aptarti skirtoje konferencijoje Vytauto Didžiojo universitete rugsėjo 24 d. „Išeivijos intelektualų idėjos Lietuvos projektui“ pranešimą skaitė doc. Darius Kuolys: „(Ne)matoma pasaulio lietuvių parama atgimstančiai Lietuvai“. Doc. Kuolys dalyvavo ir akademiniuose „Jurgio Lebedžio skaitymuose“, kuriuos surengė Lietuvių literatūros ir tautosakos institutas lapkričio 25 dieną, kur skaitė pranešimą „Karalius, kilnios moterys ir kiti herojai Apšvietos amžiaus Lietuvos literatūroje: vaizdiniai, idėjos, dorybės“.

Doc. Regimantas Tamošaitis Lietuvos kultūros tyrimų institute 2021 metų spalio 22 dieną skaitė pranešimą „Gintaras Beresnevičius: švystelėjęs tarsi kometa“ XIX konferencijoje „Senovės baltų kultūra: nematerialusis paveldas. Naujausi tyrimai“, skirtoje Lietuvos mokslo premijos laureato Gintaro Beresnevičiaus 60-osioms gimimo metinėms paminėti.





Mokslo projektai, stažuotės, komandiruotės


Profesorė Dainora Pociūtė 2021 metais vykdė LMT mokslininkų grupių projektą Niccolò Buccella: inkvizicijos kalinys, valdovo medikas. Heterodoksija ir medicina XVI a. antros pusės Lenkijoje–Lietuvoje (ji yra šio nuo 2020 metų kovo mėn. vykdomo projekto vadovė). Taip pat profesorė stažavosi Venecijos valstybiniame archyve Italijoje (Archivio di Stato di Venezia).

Docentė Audinga Peluritytė-Tikuišienė dalyvavo VU projekto „Baltnexus“ veikloje ir šalia pranešimo tarptautinėje konferencijoje skaitė paskaitą Etvešo Lorando universiteto Budapešte (Vengrijoje) jo studentams lituanistams, filologams ir doktorantams „Lietuvių proza šiandien“ (2021 10 22), kurioje pristatė į vengrų kalbą verstas lietuvių prozos knygas ir aptarė jų vietą bendroje lietuvių prozos panoramoje.





Studijos: naujos programos, seminarai, studentų apdovanojimai


Siekiant sustiprinti Lituanistinių studijų programos (vadovė prof. Brigita Speičytė) patrauklumą, aktualumą, suburta naujos specializacijos kūrimo grupė, ir nauja studijų atšaka „Kultūros ir medijų studijos“ startavo 2021 metų rugsėjį. Šios specializacijos atšakos naujus kursus pradėjo skaityti prof. Dainora Pociūtė, doc. Darius Kuolys, doc. Mindaugas Kvietkauskas.

Naują dalyką „Religija ir visuomenė Lietuvoje“ studentams kinams iš Pekino universiteto 2021 metų rudens semestre dėstė prof. Dainora Pociūtė, taip pat šiems studentams paskaitas „Šiuolaikinė Lietuvos literatūra“ skaitė ir seminarus vedė doc. Audinga Peluritytė-Tikuišienė kartu su dr. Neringa Klišiene.

2021 metų rugsėjo 16 dieną doc. Audinga Peluritytė dirbo jungtinės VU ir LLTI instituto doktorantūros gynimo komisijos pirmininke: LLTI doktorantas Saulius Vasiliauskas gynė disertaciją „Jaunieji rašytojai sovietmečio literatūros lauke: institucinių darinių vaidmuo“.

Lietuvių literatūros katedros su Lietuvių literatūros ir tautosakos institutu rengiamas akademinis vasaros seminaras „Literatūros salos XVI“ įsikūrė Plungės rajone, jis taip pat buvo skirtas Vytautui Mačerniui ir žemininkų kartai. Seminaro rengėjos – VU ir LLTI darbuotojos Aistė Kučinskienė ir Jurgita Raškevičiūtė-Andriukonienė. Seminare buvo aptarta katedros profesorės emeritės Viktorijos Daujotytės monografija Žemės keleiviai. Mačernis (Vilnius: Vilniaus dailės akademijos leidykla, 2021), pranešimus skaitė kated­ros dėstytojai Mindaugas Kvietkauskas („Žemininkų laikysenos karo metais: tarp kartų ir kultūrų“), Brigita Speičytė („Apie naiviąją poeziją Antrojo pasaulinio karo metais“), VU studentės lituanistės Justė Gadliauskaitė („Don Kichoto figūra Vytauto Mačernio poezijoje“), Viktorija Nabažaitė („Šiuolaikinė išpažintinė moterų poezija: ar ji egzistuoja?“); diskusijas moderavo, jose dalyvavo dr. Aistė Kučinskienė, doc. Darius Kuolys, doc. Mindaugas Kvietkauskas, dr. Jurgita Raškevičiūtė-Andriukonienė, doc. Rita Tūtlytė.

Kasmetinių studentams skirtų premijų laureatais tapo trys studentai. Prof. Vandos Zaborskaitės premija, skiriama už geriausią magistro darbą iš lietuvių literatūros klasikos, lietuvių (Lietuvos) literatūros istorijos, buvo įvertinta „Intermedialiųjų literatūros studijų“ programos magistrė Justyna Sadovska („Atminties naratyvai Stanislovo Moravskio kūryboje“, vadovė prof. Brigita Speičytė). „Intermedialiųjų literatūros studijų“ programos magistrui Vladui Rožėnui buvo paskirta Akademinio skautų sąjūdžio Vydūno fondo (Čikaga, JAV) Vilniaus universitete įsteigta rašytojos Sofijos Čiurlionienės vardinė stipendija, skiriama magistro pakopos studentams, kurių moksliniai interesai apima lietuvių literatūrą ir kalbą, kurie pasižymi pilietiškumu, visuomeniniu bei kultūriniu veiklumu ir yra pasiekę aukštų akademinių rezultatų. Magistras apgynė darbą tema „Kinematografiškumo raiška šiuolaikinėje lietuvių prozoje“ (vadovė prof. Irina Melnikova). Lietuvių fondo (JAV) įsteigta Bernardo Brazdžionio vardinė stipendija, kuria įvertinami studentai lituanistai už gerus akademinius pasiekimus ir išskirtinį angažavimąsi lietuvių literatūros studijoms, literatūrinę kūrybą, dalyvavimą lietuvių literatūros sklaidoje, šiemet paskirta „Lietuvių filologijos“ trečio kurso studentui Simonui Granskui.





Vieša studijų populiarinimo ir edukacinė veikla


Lietuvių literatūros katedra 2021 metais daug nuveikė aiškindama lituanistikos mokslo vietą ir perspektyvas būsimiems Vilniaus universiteto studentams. Buvo organizuota nemažai viešų paskaitų, pokalbių, kuriuose apie savo darbą, veiklą pasakojo katedros dėstytojai, studentai, arba buvo skaitomos paskaitos moksleiviams ir mokytojams.

2021 metų vasario mėn. įrašytas ir nufilmuotas dr. Neringos Klišienės pasakojimas apie antikinę komediją, projektas „Video edukacija. Gyvieji teatro istorijos puslapiai“ (LKT remiamo projekto vadovė M. Mažėtytė-Augustauskienė).

2021 metų vasario 19 dieną doc. Regimantas Tamošaitis skaitė paskaitą „Literatūra šiandienos pasaulyje“ Nacionalinėje moksleivių akademijoje, Lietuvos edukologijos universitete.

2021 metų vasario 24 dieną doc. Regimantas Tamošaitis vedė nuotolinį seminarą mokytojams: „M. Katiliškio „Miškais ateina ruduo“: meilės linijos, žmonių likimai, miško ir žmogaus, tautos lemtis“. (Programos „Mokomės: išbandome-dalijamės-reflektuojame“ VI modulis. Panevėžio švietimo centras.)

2021 metų kovo  18 dieną buvo pradėtas VU Filologijos fakulteto nuotolinių pamokų ciklas „Lituanistikos atradimai“. Doc. Mindaugas Kvietkauskas skaitė pamoką „Rankraščiai iš slėptuvių: Matildos Olkinaitės ir Icchoko Rudaševskio dienoraščių atradimai“. Šio ciklo pamokas vedė doc. Dalia Čiočytė, doc. Regimantas Tamošaitis, doc. Darius Kuolys, dokt. Eleonora Buožytė.

2021 metų kovo 4 ir 5 dienomis profesorė Dainora Pociūtė ir dr. Neringa Klišienė dalyvavo Respublikinėje Lietuvos ir užsienio lietuviškųjų mokyklų lietuvių kalbos ir literatūros olimpiadoje ir buvo vertinimo komisijoje: profesorė Pociūtė – ilgametė šios komisijos pirmininkė, dr. Klišienė – narė.

2021 metų balandžio 21, 28 dienomis dr. Neringa Klišienė skaitė viešas paskaitas apie M. Ivaškevičiaus dramą „Malyš“ ir Martin Mcdonagh „Pagalvinis“ (VU projektas „Studentas vienai paskaitai“), taip pat 2021 metų gegužės 10 dieną konsultavo abiturientus ir skaitė paskaitą „Mariaus Ivaškevičiaus „Madagaskaras“ (Švietimo, mokslo ir sporto ministerijos projektas). 2021 metų gegužės 24  dieną dr. Neringa Klišienė skaitė nuotolinę paskaitą Baltų akademijoje LU studentams „Tragedijos samprata XXI a. dramaturgijoje“ (organizatoriai: VU FLF Baltistikos katedra, LU Lituanistikos centras, ŠMM remiamas projektas „Lituanistikos skatinimas Latvijos universitete). Taip pat dr. Neringa Klišienė buvo vertinimo komisijos narė XXII tarptautiniame universitetų teatrų forume „Langas“ (I dalis), vykusiame 2021 metų gegužės 3–8 dienomis, Vilniuje (nuotolinis).

2021 metų balandžio 22 dieną doc. Regimantas Tamošaitis skaitė paskaitą „Dzeno paradoksai žemaitiškose Kukučio ištarmėse“ iš Vilniaus universiteto paskaitų ciklo būsimiems lituanistams „Lituanistikos atradimai“.

2021 metų gegužės 28 dieną doc. Regimantas Tamošaitis skaitė viešą paskaitą VU: „Jurgis Savickis. Ekspresionizmas – egzistencinio sukrėtimo stilistika. Prigimtinio blogio žmoguje ir pasaulyje nuojauta“.

2021 metų birželio 27 dieną doc. Audinga Peluritytė-Tikuišienė, doc. prof. Mindaugas Kvietkauskas dalyvavo Filologijos fakulteto lituanistikos BA programos organizuotame pokalbyje „Lituanistikos atradimai“ apie lituanistikos studijas Vilniaus universitete su aukštesniųjų klasių gimnazijų moksleiviais ir mokytojais.

2021 metų spalio 13 dieną dr. Dalia Čiočytė vedė VU Filologijos fakulteto įgyvendinamo projekto „Lituanistikos atradimai“ pamoką tema – „Kaip literatūros teologija nušviečia žmogiškąjį savęs suvokimą“ (kaip literatūra, klausdama apie Dievą, kartu klausia ir apie žmogų bei žmogaus prasmę).

2021 metų spalio 22 dieną Youtube platformoje paskelbta tinklalaidė „Literatūros pamoka su Mindaugu Kvietkausku“.





Kultūrinė, šviečiamoji, visuomeninė katedros mokslininkų veikla


2021 metų sausio mėn. prof. Brigita Speičytė davė interviu LRT plius laidoje „Lietuva mūsų lūpose“, skirtoje Maironio „Pavasario balsų“ laidų istorijai ir reikšmei, vasario mėn. dalyvavo Vilniaus knygų mugės renginyje – diskusijoje apie lietuvių epistoliką ir jos publikavimo bei tyrimų problemas.

2021 metų vasario 23 dieną doc. M. Kvietkauskas dalyvavo Czesławo Miłoszo 110-ųjų metų sukakčiai skirtuose renginiuose: „Knygų savaitės“ diskusijoje su prof. T. Venclova „Czesławui Miłoszui – 110: „Poetinis traktatas“ dviem Miłoszo kalbomis“.

2021 metų kovo 1 dieną televizijos laidoje „Daiktų istorijos“ doc. Mindaugas Kvietkauskas pristatė tragišką Lietuvos žydės Matildos Olkinaitės lemties istoriją (LRT TV), pasakojo apie M. Olkinaitės kūrybą.

2021 metų sausio – balandžio mėnesiais doc. Audinga Peluritytė-Tikuišienė dirbo Lietuvos vertėjų sąjungos surengtame geriausios verstinės knygos ekspertų komisijoje, o šį darbą atspindėjo dalyvavimas ekspertų komisijos posėdyje ir viešame pokalbyje apie verstinės knygos konkurso tikslus Lietuvos radijo programoje „Klasika“ (2021 03 14; 16:25–17:00), pokalbis su ekspertų grupe – savaitraštyje „Lietuvos rytas“ 2021 m. balandžio 14 d.), o pokalbis su vienos iš knygų nugalėtojų (Richard Powers, „Medžių istorija“, 2020) vertėja Ieva Venskevičiūte paskelbtas LRT tinklalapyje.

2021 metų balandžio 26 dieną doc. Audingos Peluritytės-Tikuišienės pasirenkamojo dalyko „Naujausia lietuvių literatūra“ dalyviai susitiko su poete Aušra Kaziliūnaite pokalbiui apie poetės ir filosofės naują poezijos knygą „Jūros nėra“ (2021).

2021 metų gegužės 14 dieną doc. Regimantas Tamošaitis perskaitė dvi paskaitas V. Mačernio jubiliejiniuose renginiuose: „V. Mačernis ir jo amžininkai“; „V. Mačernio poezija filosofiniuose kontekstuose“ Ignalinos bibliotekoje ir Ignalinos „Saulėtekio sodyboje“.

2021 metų gegužės ir gruodžio mėnesiais doc. Mindaugas Kvietkauskas dalyvavo tarptautiniuose Abiejų Tautų Respublikos 1791 m. gegužės 3-iosios Konstitucijos ir Tarpusavio įžado akto 230 metų sukakčiai skirtuose renginiuose – Lietuvos ir Lenkijos intelektualų ir politikų diskusijose, surengtose Lietuvos Didžiosios Kunigaikštystės Valdovų rūmuose gegužės 5 dieną.

2021 metų gegužės 30 dieną laidoje „Istorijos detektyvai“ doc. Mindaugas Kvietkauskas (LRT TV) kalbėjo apie K. Balmonto poezijos lietuviškuosius motyvus, taip pat birželio 3 dieną dalyvavo LRT radijo laidoje: „LRT Aktualijų studija. Cvirkos paminklas – nukelti ar palikti?“ „Homo cultus“.

2021 metų birželio 3 dieną doc. Darius Kuolys ir doc. Audinga Peluritytė-Tikuišienė dalyvavo pokalbyje su Kornelijumi Plateliu apie poeto naujausias knygas „Susitikimai prieblandoje“ (2020) ir „Korijantys veidrodžiai“ (2021) birželio 3 dieną, 18:00 val. Rašytojų sąjungos nuotoliniame renginyje.

2021 metų birželio 6 dieną prof. Viktorija Daujotytė, doc. Mindaugas Kvietkauskas ir prof. Brigita Speičytė dalyvavo Vytauto Mačernio metų renginiuose – skaitė pranešimus atminimo renginiuose Sedos V. Mačernio gimnazijoje, Žemaičių Kalvarijos kultūros centre, surengė diskusiją apie V. Daujotytės monografiją Žemės keleiviai. Mačernis ir žemininkų kartos kultūrinę reikšmę Plungės bibliotekoje.

Lietuvių literatūros katedros žmonės yra nuolatiniai kasmetinio „Poezijos pavasario“ renginių dalyviai. 2021 metų birželio 27 dieną renginio atidarymą Vingio parke vedė doc. Audinga Peluritytė-Tikuišienė, ji pristatė pagrindinio renginio apdovanojimo, Maironio premijos, nominantus ir dalyvius, aptarė skaitomos poezijos tekstus. Kasmetinio almanacho pristatymo vakare 2021 metų birželio 28 dieną doc. Mindaugas Kvietkauskas skaitė savo poeziją, vakaro metu doc. Audinga Peluritytei-Tikuišienei buvo įteikta „Poezijos pavasario“ premija „Už literatūros sklaidą“.

Liepos 2 dieną festivalio „Poezijos pavasaris“ poezijos ir muzikos vakare Taikomosios dailės muziejuje Vilniuje prof. Brigita Speičytė aptarė poeto Vytauto Mačernio poezijos sąlyčius su filosofija.

Liepos 8 dieną tarptautinėje kritikų konferencijoje „Popierinio pasaulio drąsa ir baimės“ Lietuvos rašytojų sąjungoje doc. Audinga Peluritytė-Tikuišienė skaitė pranešimą „Apie šilkmedžių drąsą iš šilkverpių gildijos“.

Jubiliejiniai renginiai, skirti Cz. Miłoszui, 2021 metais vyko Lietuvoje ir Lenkijoje birželio ir liepos mėnesiais: birželio 30 dieną įvyko M. Kvietkausko diskusija su istoriku A. Švedu Šetenių Cz. Miłoszo kultūros centre, liepos 1 dieną surengta diskusija su prof. T. Bujnickiu ir prof. K. Zajasu „Wilno. Lata trzydzieste“ Tarptautiniame kultūros dialogo centre Krasnagrūdoje (Lenkija), rugpjūčio 3 dieną diskutuota su prof. J. Zach ir prof. M. Biernackiu „Peryferie Miłosza“ Tarptautiniame kultūros dialogo centre Krasnagrūdoje (Lenkija), diskusija su prof. T. Venclova, prof. J. Fazanu ir habil. dr. B. Kalęba „Jak w ziarnie trzymam nienazwaną przyszłość. Spotkanie polsko-litewskie z okazji ukazania się Traktatu poetyckiego Czesława Miłosza w przekładzie Tomasa Venclovy“ vyko Tarptautiniame kultūros centre Krokuvoje (Lenkija).

2021 metais rugpjūčio 6–8 dienomis (Plungėje) Santaros-Šviesos suvažiavime pranešimą „Stepono Batoro dvaras be moterų“ skaitė prof. Dainora Pociūtė.

2021 metų rugsėjo 16 dieną doc. Mindaugas Kvietkauskas dalyvavo radijo laidoje „Istoriko teritorija“, kalbėjo apie poeto Vytauto Mačernio kūrybą: „Pirmas sakinys. Nepalikti Vytauto Mačernio tik paaugliams“. 2021 metų rugsėjo 24 dieną dr. Dalia Čiočytė dalyvavo Utenos kraštotyros muziejaus projekto „4 Rytų Aukštaitijos Antanai“ konferencijoje, skaitė pranešimą „Filosofinės įžvalgos Antano Strazdo, Antano Baranausko, Antano Vienažindžio poezijoje“.

2021 metų rugsėjo 25 dieną Laižuvos kultūros centre prof. B. Speičytė dalyvavo atminimo  renginyje „Parašė Vienužis, Pakuršėj prisigūžęs“, skirtame Antano Vienažindžio 180-osioms gimimo metinėms.

2021 metų spalio 7 dieną prof. Viktorija Daujotytė, doc. Mindaugas Kvietkauskas, prof. Brigita Speičytė dalyvavo Rašytojų klubo organizuotame poeto Vytauto Mačernio atminimo vakare Lietuvos mokslų akademijoje.

2021 metų lapkričio 4 dieną prof. Dainora Pociūtė skaitė pranešimą „Humanitariniai mokslai Lietuvoje ir archyvinių tyrimų būklė“ Lietuvos mokslų akademijos konferencijoje-diskusijoje Humanitariniai mokslai: būklė ir perspektyvos.

2021 metų lapkričio 3 dieną doc. Audingos Peluritytės-Tikuišienės BA privalomojo dalyko „Šiuolaikinės lietuvių literatūros tendencijos“ dalyviai susitiko su poetais Indre Valantinaite ir Tomu Taškausku: pokalbį vedė patys pirmakursiai lituanistai ir kalbėjosi apie profesinį pašaukimą, gyvenimo ir kūrybos programas, naujausių knygų (Indrės Valantinaitės „Apsisiautusios saule“ (2020); Tomo Taškausko „Amžinybės mozaikos“ (2021) sumanymus.

2021 metų lapkričio 11 dieną doc. Audingos Peluritytės-Tikuišienės MA privalomojo dalyko „Rytų ir Vidurio Europos poezijos kanonas“ dalyviai, svečiai iš kitų Vilniaus universiteto programų, iš miesto, susitiko su poetu Rimvydu Stankevičiumi, kuris ne tik kalbėjo apie savo gyvenimą ir kūrybą, bet ir leidosi į gelminius egzistencinius klausimus apie žmogaus paskirtį pasaulyje, apie profesinę atsakomybę, apie meilę ir pašaukimą.

2021 metų lapkričio 11 ir 18 dienomis doc. Regimantas Tamošaitis vedė du seminarus lietuvių kalbos ir literatūros mokytojams Panevėžio švietimo centre: „Jonas Biliūnas vakar ir šiandien“ ir „Jurgio Savickio tekstai ir kontekstai“. Gruodžio 9 ir 16 dienomis tame pačiame centre docentas taip pat vedė du seminarus lituanistams: „Kristijono Donelaičio „Metai“ įžvalgos, kontekstai ir paralelės“ ir „Vaižganto „Dėdės ir dėdienės“ įžvalgos, kontekstai ir paralelės“.

2021 metų sausį doc. Regimantas Tamošaitis publikavo analitinį kritinį straipsnį „Mes sėdėjome prie knygos“ literatūros mėnraštyje „Metai“, 2021/12, p. 6–7.

2021 metais Lietuvių literatūros katedros mokslininkai vykdė reikšmingą ekspertinį darbą: kaip mokslo ekspertas ir tekstų autorius M. Kvietkauskas dalyvavo rengiant Judaikos instituto YIVO (Niujorkas, JAV) virtualaus muziejaus Bruce and Francesca Cernia Slovin Online Museum parodą, skirtą Icchokui Rudaševskiui. Gruodžio 7 dieną dalyvavo YIVO instituto nuotolinėje diskusijoje „Jewish Identity in Lithuania Today“. Taip pat doc. Mindaugas Kvietkauskas tapo JAV kalbų ir literatūrų tyrimų asociacijos Modern Language Association nariu ir Lietuvos Respublikos Seimo lituanistikos tradicijų ir paveldo įprasminimo komisijos nariu.

Ekspertinę veiklą literatūros srities nominantų Nacionalinei premijai gauti vykdė dr. Neringa Klišienė; ekspertinę veiklą Lietuvos kultūros taryboje vykdė doc. Regimantas Tamošaitis, taip pat docentas ėjo egzaminuotojo pareigas tarptautiniame bakalaureate, Velse, Kardife, JK. (Diploma examiner, IBIS – International Baccalaureate, Cardiff, Wells, UK), buvo Metų knygos rinkimų ekspertas, VU Filologijos rudens vertinimo komisijos narys, Meninio skaitymo konkurso ir Jaunųjų filologų konkursų komisijos narys. Doc. Regimantas Tamošaitis ir doc. Audinga Peluritytė-Tikuišienė buvo ir V. Kubiliaus premijos komisijos nariais.

Kita veikla: dr. Klišienė buvo VII tarptautinio medinių pučiamųjų instrumentų festivalio „Medynės’2021“ koordinatorė.

Reikšmingas Vilniaus universiteto Filologijos fakulteto Lietuvių literatūros katedros įvykis: 2021 metų spalio 29 dieną VU Filologijos fakulteto M. K. Sarbievijaus kiemelyje buvo atidengta atminimo lenta poetui, dėstytojui, katedros docentui Marcelijui Martinaičiui. Atminimo lentos autorius – Mindaugas Junčys, dėl jos įrengimo konsultavo Petras Repšys. Šią iniciatyvą rėmė Gražina Martinaitienė, koordinavo Darius Kuolys. Atidengimo šventėje dalyvavo VU rektorius prof. Rimvydas Petrauskas, poeto artimieji, kolegos, buvę studentai, fakulteto bendruomenė.

